ད་ལོའི་དགུན་མགོ་ལ་དུས་དེབ་ཅིག་གི་ལོ་རེའི་འཆར་ཅན་གྱི་ཚོགས་འདུ་ཞིག་ལ་ཞུགས་ཕྱིར་ཐོག་དང་པོར་རྒྱལ་ཐང་ལ་ཕྱིན་པ་ཡིན།རྒྱལ་ཐང་ལ་བསླེབས་པའི་ཉིན་གཉིས་པར་ཚོགས་འདུ་དངོས་སུ་མགོ་བརྩམས་ཤིང་།ཚོགས་འདུའི་ཉན་མཁན་གྱི་གྲས་ནས་བོད་ལྭ་དམར་པོ་ཅུང་ཟད་རྙིང་ཤས་ཆེ་བ་ཞིག་གྱོན་པའི་རྒན་པོ་ཞིག་མཐོང་བྱུང་།ངས་ཁོ་རང་ས་དེའི་རྩོམ་རིག་སོགས་ལ་དགའ་མོས་བྱ་མཁན་གྱི་རྒན་པོ་ཕལ་བ་ཞིག་ཡིན་ཤས་ཆེ་སྙམ་པ་ལས་དོ་སྣང་ཆེར་མ་བྱས།ཕྱི་དྲོ་ཁ་ལག་ཟ་བའི་སྐབས་སུ་རྒན་པོ་དེས་ང་ཚོ་མི་རེ་རེ་ལ་ཁོ་རང་གིས་བསྒྲིགས་པ་ཡིན་ཟེར་བའི་ཡུལ་ཕྱོགས་དེའི་དམངས་གཞས་ཕྱོགས་བསྒྲིགས་ཀྱི་དེབ་རེ་གནང་སོང་བས།གུས་ཞབས་ཀྱི་ཚུལ་དུ་བཀའ་དྲིན་ཞུས་པ་ལས་གཞན་ཁ་བརྡ་སོགས་ལྷོད་པོར་མ་གློད།ཁ་ལག་བཟའ་བཞིན་པའི་སྐབས་སུ་གཞན་པ་ཚོས་རང་རང་གི་ས་ནས་ཁ་བརྡ་ལ་རོལ་བ་དང་ཁ་པར་སོགས་རྩེད་བཞིན་པས།ངས་ཀྱང་དུས་ཚོད་ཙམ་གཏང་ཆེད་དེབ་དེའི་ཁ་ཕྱེ་དུས་སྒྲིག་མཁན་གྱི་མིང་ལ་ཨ་འབྱུང་ཞེས་བྲིས་ཡོད་པ་མཐོང་བྱུང་།ངས་སྔོན་ཆད་བདེ་ཆེན་དང་རྒྱལ་ཐང་ཕྱོགས་ཀྱི་དམངས་གཞས་ཤིག་སྒྲིག་རོགས་བྱ་སྐབས་ཨ་འབྱུང་ཞེས་པའི་ཡུལ་དེའི་རྒན་པ་ཞིག་དང་ཁ་པར་ལམ་ནས་འབྲེལ་བ་བྱས་མྱོང་བ་དྲན་སོས་ཤིང་།ཁོང་ནི་ཡུལ་དེའི་གཞས་སྣ་ལེགས་སྒྲིག་ཙམ་མ་ཟད་བོད་ཡིག་གི་སློབ་གསོ་སྐྱོང་བ་ལའང་བྱས་རྗེས་ཆེ་བ་ཐོས་མྱོང་པས།ལྭ་བ་རྙིང་ལ་སྲབ་པ་དམར་བོ་ཅན་གྱི་རྒན་པོ་འདི་ནི་རྒན་ཨ་འབྱུང་མིན་ནམ་སྙམ་པའི་བློ་ཞིག་སྐྱེས་ཤིང་།ཁ་ལག་གྲོལ་ལ་ཉེ་དུས་ང་རང་ཆེད་དུ་ཁོང་གི་གམ་ལ་བཅར་ཞིང་ཁྱེད་རང་རྒན་ཨ་འབྱུང་ཡིན་ནམ་ཞེས་དྲིས་པར།ལགས་ཡིན་ཞེས་ལན་བཏབས་སོང་ལ།སྐད་གྲགས་བདེ་ཆེན་ཙམ་མ་ཟད་ས་ཆ་གང་སར་ཁྱབ་ཡོད་པའི་བོད་ཡིག་སློབ་གསོ་སྤེལ་མཁན་ཨ་འབྱུང་ལགས་ནི་མ་གཞི་འདི་ལྟ་བུའི་རྒན་པོ་བབ་ཆགས་ཤིང་།རྒྱས་སྤྲོས་མེད་པ་དང་།ཐ་ན་མི་གཞན་དང་སྐད་ཆ་ཤོད་སྐབས་རང་ཉིད་ཅུང་དོགས་མི་བདེ་བར་གད་མོ་འཚེར་འཚེར་དགོད་མཁན་གྱི་རྒན་པོ་སྙིང་རྗེ་བོ་ཞིག་ཡིན་ཞིང་།གལ་སྲིད་མི་སུ་ཞིག་ལ་འདི་ནི་ཨ་འབྱུང་རེད་ཅེས་མ་བཤད་ཚེ་ཁོང་ནི་མཛད་རྗེས་ཆེ་ཞིང་།མི་ལོ་བཅུ་བདུན་ལྷག་ལ་སྒེར་གཉེར་གྱི་བོད་ཡིག་སློབ་གསོ་གཉེར་བའི་སྐྱེས་བུ་དམ་པ་དེ་ཡིན་པ་བློ་ལའང་མི་འཁོར་བ་ཞིག་རེད།